b'\n_START_ARTICLE_\nLeon Negruzzi\n_START_SECTION_\nBiografie\n_START_PARAGRAPH_\nLeon C. Negruzzi s-a n\xc4\x83scut la data de 5 iunie 1840 \xc3\xaen municipiul Ia\xc8\x99i, fiind fiul mai mare al scriitorului Constantin Negruzzi \xc8\x99i frate cu Iacob Negruzzi. Cele dint\xc3\xa2i \xc3\xaenv\xc4\x83\xc8\x9b\xc4\x83turi le-a primit \xc3\xaen casa p\xc4\x83rinteasc\xc4\x83, apoi \xc3\xaen anul 1852 a fost trimis, \xc3\xaempreun\xc4\x83 cu fratele s\xc4\x83u Iacob, la Berlin, unde a terminat studiile liceale. A urmat apoi cursuri de filosofie \xc8\x99i drept la Universit\xc4\x83\xc8\x9bile din Berlin \xc8\x99i Viena, f\xc4\x83r\xc4\x83 a ob\xc8\x9bine vreo diplom\xc4\x83 universitar\xc4\x83._NEWLINE_\xc3\x8en anul 1864 s-a \xc3\xaentors \xc3\xaen \xc8\x9bar\xc4\x83, fiind numit judec\xc4\x83tor la Tribunalul din Ia\xc8\x99i \xc8\x99i \xc3\xaenaintat apoi ca membru \xc8\x99i ca Procuror General la Curtea de Apel Ia\xc8\x99i. A fost prefect al jude\xc8\x9bului Ia\xc8\x99i (1871-1876), apoi primar al Ia\xc8\x99ului (3 februarie 1883 - 7 decembrie 1886), senator \xc8\x99i, din 1888, iar\xc4\x83\xc8\x99i prefect._NEWLINE_El a tradus proz\xc4\x83 rom\xc3\xa2neasc\xc4\x83 \xc3\xaen limba francez\xc4\x83 \xc8\x99i a scris mai multe nuvele toate \xc3\xaen Convorbiri literare, din primul an al apari\xc8\x9biei revistei \xc8\x99i p\xc3\xa2n\xc4\x83 \xc3\xaen anul 1882. Specia literar\xc4\x83 cultivat\xc4\x83 de el a fost nuvela-foileton, scrierile sale descinz\xc3\xa2nd din literatura de aventuri, specie apreciat\xc4\x83 la noi \xc3\xaen a doua jum\xc4\x83tate a secolului al XIX-lea._NEWLINE_Prima sa nuvel\xc4\x83, \xe2\x80\x9eV\xc3\xa2ntul soartei\xe2\x80\x9d, a ap\xc4\x83rut \xc3\xaen revista Junimii \xc3\xaen anul 1867, ulterior fiind publicate alte dou\xc4\x83 astfel de scrieri: \xe2\x80\x9eSerghie Pavlovici\xe2\x80\x9d (1881) \xc8\x99i \xe2\x80\x9eOs\xc3\xa2ndi\xc8\x9bii\xe2\x80\x9d (1881-1882). \xc3\x8en afar\xc4\x83 de aceste foiletoane, Leon Negruzzi a reu\xc8\x99it s\xc4\x83 treac\xc4\x83 dincolo de limitele speciei, realiz\xc3\xa2nd c\xc3\xa2teva din cele mai reu\xc8\x99ite nuvele din literatura rom\xc3\xa2n\xc4\x83 a celei de-a doua jum\xc4\x83t\xc4\x83\xc8\x9bi a secolului al XIX-lea: \xe2\x80\x9eEvreica\xe2\x80\x9d (1868), \xe2\x80\x9eO r\xc4\x83zbunare\xe2\x80\x9d (1874) \xc8\x99i \xe2\x80\x9e\xc8\x9aiganca\xe2\x80\x9d (1877). \xc3\x8en majoritatea nuvelelor, exist\xc4\x83 un conflict de ordin moral, care const\xc4\x83 \xc3\xaen disputa dintre dou\xc4\x83 exclusivisme. Nuvela \xe2\x80\x9eEvreica\xe2\x80\x9d dezv\xc4\x83luie \xc8\x99i o alt\xc4\x83 latur\xc4\x83 a artei lui Leon Negruzzi, aceea de portretist._NEWLINE_Scriitorul Leon Negruzzi a \xc3\xaencetat din via\xc8\x9b\xc4\x83 \xc3\xaen noaptea de 15/16 iulie 1890, la mo\xc8\x99ia p\xc4\x83rinteasc\xc4\x83 din comuna Trife\xc8\x99ti din jude\xc8\x9bul Ia\xc8\x99i, fiind \xc3\xaenmorm\xc3\xa2ntat \xc3\xaen curtea bisericii din sat.'